Wafiadini wa Vietnam ni kundi la Wakristo 117 waliouawa kwa ajili ya imani yao huko Vietnam katika karne ya 17, 18 na 19 (1625–1886). Kati yao kuna maaskofu 8, mapadri 50 na walei 59. Upande wa asili, 96 ni wenyeji wa Vietnam, 11 ni Wadominiko kutoka Hispania, na 10 wamisionari kutoka Ufaransa. Kuhusu namna ya kuuawa, 75 walikatwa kichwa, wengine walinyongwa au kuchomwa moto hadi kufa, wengine walikatwa vipandevipande na wengine walikufa baada ya kuteswa vikali. Katika liturujia wanatajwa pia kama Watakatifu Andrea Dũng-Lạc na wenzake. Kwa nyakati tofauti, Papa Leo XIII, Papa Pius X na Papa Pius XII waliwatangaza kuwa wenye heri, halafu Papa Yohane Paulo II aliwaunganisha katika kuwafanya watakatifu wafiadini tarehe 19 Juni 1988. Sikukuu yao huadhimishwa kwa pamoja kila tarehe 24 Novemba. Wanawakilisha pia wafiadini wenzao wasiojulikana, ambao wanahistoria wa Kanisa Katoliki wamekadiria kuwa kati ya 130,000 na 300,000.